A Bizottság 177/2004/EK rendelete
(2004. január 30.)
a 2201/96/EK tanácsi rendelete keretében a feldolgozásra szánt paradicsom támogatásának a 2004/2005-ös gazdasági évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre [1],
mivel:
(1) A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet [2] 3. cikkének (3) bekezdése előírja az alkalmazandó támogatási összegnek a Bizottság által történő közzétételét, különösen a paradicsom esetében, a 2201/96/EK rendelet III. mellékletében meghatározott küszöbértékek betartásának ellenőrzése után.
(2) A 2201/96/EK rendelet 5. cikkének (2) bekezdése meghatározza, hogy a feldolgozási küszöbértékek túllépését azon gazdasági évet megelőző három évnek a támogatással feldolgozott mennyiségei átlagával összevetve kell kiszámolni, amelyre a támogatást meg kell határozni.
(3) A 2001/2002, a 2002/2003 és a 2003/2004-es gazdasági évek folyamán a feldolgozásra átadott paradicsom tagállamok által közölt mennyiségének átlaga 196004 tonnával meghaladta a közösségi küszöbértéket. Ezért a 2004/2005-ös gazdasági év támogatását a 2201/96/EK rendelet 4. cikkének (2) bekezdéséhez képest módosítani kell.
(4) Az e rendeletben meghatározott intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2201/96/EK rendelet 2. cikke értelmében a 2004/2005-ös gazdasági évre a paradicsom támogatási összege:
- 34,50 euro tonnánként Görögországban, Franciaországban, Olaszországban és Portugáliában,
- 34,50 euro tonnánként Spanyolországban, az egész, hámozott paradicsomnak szánt paradicsom esetében,
- 29,36 euro tonnánként Spanyolországban, a nem egész, hámozott paradicsomnak szánt paradicsom esetében.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 30-án.